
ROZSUDOK V MENE SLOVENSKEJ REPUBLIKY Správny súd v Bratislave v senáte zloženom z predsedníčky senátu JUDr. Jeannette Hajdinovej a členov senátu JUDr. Jozefa Timeka a JUDr. Zuzany Širokej, v právnej veci žalobcov: 1) A. B., narodený XX.XX.XXXX, bytom vo C., A. XXX, 2) D. B., narodená X.X.XXXX, bytom vo C., A. XXX, oboch právne zastúpených spoločnosťou BAKO LEVRINC – advokáti s.r.o., IČO: 36 859 842, so sídlom vo Zvolene, J. Kozáčeka 13, za ktorú koná advokát JUDr. Miloš Levrinc, PhD., proti žalovanému: Ministerstvo pôdohospodárstva a rozvoja vidieka Slovenskej republiky, IČO: 00156621, so sídlom v Bratislave, Dobrovičova 12, za účasti: FILAGRO plus, spol. s r.o., IČO: 36620327, so sídlom v Lučenci, Skladištná 4676, zastúpeného spoločnosťou LawService, s.r.o., IČO: 36 861 723, so sídlom vo Zvolene, Stráž 223, za ktorú koná advokát JUDr. Pavol Konečný, o preskúmanie zákonnosti rozhodnutia žalovaného č. 24742/2018, 3210/2018-420 zo dňa 17.10.2018, takto rozhodol: I. Správny súd v Bratislave žalobu z a m i e t a . II. Žalovanému právo na náhradu trov konania n e p r i z n á v a . III. Ďalšiemu účastníkovi právo na náhradu trov konania n e p r i z n á v a . odôvodnenie: I. Priebeh administratívneho konania 1. Bývalý Obvodný lesný úrad Lučenec rozhodnutím č. 2005/00132 zo dňa 5.10.2005 uznal podľa § 6 ods. 2 zákona č. 23/1962 Zb. o poľovníctve v znení účinnom do 31.8.2009 (ďalej len zákon č. 23/1962 Zb.) spoločný poľovný revír č. 35 Čamovce. Bývalý Krajský lesný úrad v Banskej Bystrici rozhodnutím č. 1126/2007, 1127/2007, 1128/2007 zo dňa 13.8.2007 zmenil rozhodnutie č. 2005/00132 zo dňa 5.10.2005 tak, že z poľovných pozemkov v tomto revíri patrí do správy Slovenského pozemkového fondu 1074,29 ha; celková výmera spoločného poľovného revíru Čamovce je 2458,19 ha. 2. Bývalý Obvodný lesný úrad Lučenec rozhodnutím č. 2007/00207 zo dňa 7.12.2007 podľa § 16 ods. 1 zákona č. 23/1962 Zb. (na základe žiadosti spoločnosti FILAGRO plus, spol. s r.o. zo dňa 6.11.2007) schválil zmluvu o postúpení výkonu práva poľovníctva uzatvorenú medzi prenajímateľmi vymenovanými v rozhodnutí a nájomcom spoločnosťou FILAGRO plus, spol. s r.o. (ďalší účastník) na plochu 1690,40 ha poľovného revíru Čamovce na 10 rokov od právoplatnosti rozhodnutia a zároveň určil, že podľa § 14 ods. 5 zákona č. 23/1962 Zb. na zvyšnej časti poľovného revíru Čamovce zabezpečuje výkon práva poľovníctva spoločnosť FILAGRO plus, spol. s r.o. 3. Bývalý Krajský lesný úrad v Banskej Bystrici rozhodnutím č. 2008/00114 zo dňa 25.4.2008 (ktoré nadobudlo právoplatnosť dňa 13.5.2008) spoločné odvolanie zamietol a potvrdil prvostupňové rozhodnutie č. 2007/00207 zo dňa 7.12.2007. Z uvedeného vyplýva, že zmluvy o postúpení výkonu práva poľovníctva boli schválené na čas do 13.5.2018.
4. Proti rozhodnutiu bývalého Krajského lesného úradu v Banskej Bystrici č. 2008/00114 zo dňa 25.4.2008 podali žalobcovia žalovanému podnet na preskúmanie mimo odvolacieho konania. 5. Žalovaný prvostupňovým rozhodnutím č. 1299/2010-100 z 29.7.2011 vydaným v mimoodvolacom konaní podľa § 65 ods. 1 zákona č. 71/1967 Zb. o správnom konaní (správny poriadok) v znení neskorších predpisov (ďalej len SP alebo Správny poriadok) zmenil rozhodnutie bývalého Krajského lesného úradu v Banskej Bystrici č. 2008/00114 zo dňa 25.4.2008 tak, že zrušil rozhodnutie bývalého Obvodného lesného úradu v Lučenci č. 2007/00207 zo dňa 7.12.2007 a vec vrátil na nové prejednanie a rozhodnutie. Ako dôvody uviedol, že v rozhodnutí Obvodného lesného úradu v Lučenci nie sú schválené zmluvy určité a nie je z nich možné zistiť, na ktorých konkrétnych pozemkoch bol postúpený výkon práva poľovníctva; v spisovom materiáli nie sú označené ani len listy vlastníctva, na ktorých sú zapísané pozemky tvoriace predmet zmlúv. Predmet zmluvy by mal byť presne špecifikovaný, vlastníkovi poľovného pozemku by mal byť priradený poľovný pozemok, označený parcelným číslom, číslom listu vlastníctva, na ktorom je zapísaný s katastrálnym územím, v ktorom sa pozemok nachádza. 6. Spoločnosť FILAGRO plus, spol. s r.o. podala proti rozhodnutiu žalovaného č. 1299/2010-100 z 29.7.2011 rozklad, o ktorom rozhodol minister pôdohospodárstva a rozvoja vidieka SR (ďalej len minister) rozhodnutím č. 1268/2012-420 zo dňa 11.6.2012, tak že prvostupňové rozhodnutie č. 1299/2010-100 z 29.7.2011 zrušil a vec vrátil na ďalšie konanie. 7. Následne Krajský súd v Bratislave rozsudkom č.k. 5S/288/2012-109 zo dňa 4.2.2015 zrušil druhostupňové rozhodnutie ministra vydané v mimoodvolacom konaní č. 1268/2012-420 zo dňa 11.6.2012 a vec mu vrátil na ďalšie konanie. Dôvodom zrušenia rozhodnutia bola skutočnosť, že žalovaný súdu nepredložil administratívny spis. 8. Minister v ďalšom konaní rozhodnutím č. 2691/2014-420 zo dňa 4.4.2014 zrušil prvostupňové rozhodnutie č. 1299/2010-100 zo dňa 29.7.2011 a vec vrátil na ďalšie konanie. 9. Krajský súd v Bratislave rozsudkom č.k. 5S/120/2014-168 zo dňa 28.7.2015 zrušil rozhodnutie ministra č. 2691/2014-420 zo dňa 4.4.2014 a vec mu vrátil na ďalšie konanie. Krajský súd uviedol, že predmetom schválených nájomných zmlúv je výkon práva poľovníctva v poľovnom revíri (teda nie pozemky), a preto je postačujúce, ak je predmet zmluvy vymedzený tak, že prenajímateľ prenajíma nájomcovi výkon práva poľovníctva v poľovnom revíri, ak zároveň nájomná zmluva odkazuje na číslo rozhodnutia, ktorým bol poľovný revír uznaný. Rozhodnutie Obvodného lesného úradu v Lučenci č. 2005/00132 zo dňa 5.10.2005 v spojení s rozhodnutím Krajského lesného úradu v Banskej Bystrici č. 1126/2007, 1127/2007, 1128/2007 zo dňa 13.8.2007 o uznaní spoločného poľovného revíru č. 35 pod názvom Čamovce je podľa názoru krajského súdu konštitutívne, t.j. rozhodnutie je právna skutočnosť, ktorá vytvorila špecifický predmet nájmu v zmysle § 5 zákona č. 23/1962 Zb., s ktorým zákon výlučne spája výkon práva poľovníctva. Identita a určitosť tohto práva sa potom odvíja od rozhodnutia o uznaní poľovného revíru. Ak sa toto právo prenajíma, stačí na určitosť právneho úkonu označiť predmet nájmu, ktorým je výkon práva poľovníctva v poľovnom revíre, vrátane identifikácie tohto revíru označením správneho rozhodnutia. V tomto rozhodnutí sú identifikovaní vlastníci (spoluvlastníci) poľovného revíru vrátane ich spoluvlastníckeho podielu na poľovnom revíre. Keďže ide o konštitutívne rozhodnutie, tieto údaje sú záväzné. Takto označený predmet nájmu je dostatočne určitý, pretože je zrejmé, čoho sa prejavená vôľa účastníkov zmluvy týka (rozsudok Najvyššieho súdu SR sp. zn. 3Sžo/181/2010 zo dňa 8.10.2010). 10. Najvyšší súd SR rozsudkom sp. zn. 6Sžo/23/2016 zo da 18.4.2018 potvrdil rozsudok Krajského súdu v Bratislave č.k. 5S/120/2014-168 zo dňa 28.7.2015, ktorý považuje za vecne správny, avšak čiastočne z iných dôvodov. Najvyšší súd SR uviedol, že úlohou súdu v preskúmavanej veci bolo posúdiť, či boli splnené zákonné podmienky, za existencie ktorých správny orgán postupom podľa § 65 ods. SP mohol v mimoodvolacom konaní zmeniť právoplatné rozhodnutie Krajského lesného úradu v Banskej Bystrici č. 2008/00114 zo dňa 25.4.2008 v spojení s rozhodnutím Obvodného lesného úradu v Lučenci č. 2007/00207 zo dňa 7.12.2007. 11. Najvyšší súd SR v odôvodnení rozsudku sp. zn. 6Sžo/23/2016 zo dňa 18.4.2018 uviedol: „Senát odvolacieho súdu s poukazom na judikatúru najvyššieho súdu – rozhodnutie sp. zn. 1Sžo/74/2009 z 9. marca 2010 považuje za potrebné uviesť, že „napriek tomu, že ustanovenie § 16 ods. 1 zák. č. 23/1962 Zb. bližšie neupravuje obsah ani rozsah preskúmavania zmluvy predloženej na schválenie, neznamená to, že dotknuté správne orgány môžu postupovať svojvoľne, ale v zmysle § 3 správneho poriadku sú povinné dodržiavať základné pravidlá správneho konania a predovšetkým postupovať v súlade so zákonmi a inými právnymi predpismi. Nesporne Obvodný lesný úrad nie je len púhe registračné miesto, ale predstavuje orgán s autoritatívnym oprávnením rozhodnúť o účinnosti predloženej zmluvy s konštitutívnym účinkom do budúcnosti (ex nunc), preto za minimálnu požiadavku na obsah a rozsah prieskumu pred schválením, možno považovať povinnosť preskúmania v súlade so zákonom,
ale nepochybne aj ďalšími platnými všeobecne záväznými právnymi predpismi. Vzhľadom na to, že predmetom schvaľovania, a teda aj predchádzajúceho skúmania je zmluva (dvojstranný právny úkon), t.j. občianskoprávny inštitút, nesporne nemožno z okruhu relevantných právnych predpisov vylúčiť ani Občiansky zákonník. Absencia podrobnejšej právnej úpravy postupu pri schvaľovaní zmluvy v zákone o poľovníctve nemôže znamenať svojvôľu správneho orgánu (najmä ak predpoklady na konkrétny postup možno vyvodiť z inej relevantnej právnej úpravy - správny poriadok) a teda nemôže byť na ujmu účastníkov pri uplatnení legitímnej požiadavky na schválenie predloženej zmluvy“. Ako vyplýva z rozhodnutia Najvyššieho súdu SR sp. zn. 8Sžo/9/2007 zo 17. apríla 2008: »Zmluva o postúpení výkonu práva poľovníctva je zmluva, na ktorú sa vzťahujú všeobecné ustanovenia Občianskeho zákonníka s tým, že osobitný zákon, t.j. zákon o poľovníctve vyžaduje, aby - bola urobená v písomnej forme na čas 10 rokov (§ 16 ods. 1 zákona o poľovníctve), - ju uzavreli subjekty označené § 14 ods. 1, 3 zákona o poľovníctve, t.j. vlastník poľovných pozemkov uznaných za poľovný revír (vlastník poľovného revíru) alebo vlastníci poľovných pozemkov zlúčených alebo pričlenených do uznaného poľovného revíru (vlastníci spoločného poľovného revíru) a poľovnícke združenia alebo iná právnická alebo fyzická osoba, pre ktorú platí primerane § 4. Práve tieto náležitosti zmluvy je oprávnený pri jej schvaľovaní správny orgán zisťovať, teda štátny orgán, ktorému je zákonom zverená pôsobnosť na úseku poľovníctva, môže zmluvu posudzovať len z hľadiska dodržiavania právnych predpisov upravujúcich oblasť poľovníctva. V tejto súvislosti treba však uviesť, že v prípade schvaľovania zmlúv, ktorým predchádzalo priamo konanie o uznaní poľovného revíru by mali prenajímatelia preukázať správnemu orgánu aktuálnymi listami vlastníctva, že sú naďalej vlastníkmi pozemkov uznaných za poľovný revír.« O výkone práva poľovníctva v zmysle s ust. § 14 ods. 1, 2 zákona č. 23/1962 Zb. rozhodujú vlastníci poľovného revíru, pričom v súlade s ust. § 139 Občianskeho zákonníka je potrebné dosiahnuť kvalifikovaný súhlas väčšiny počítanej podľa veľkosti výmery poľovných pozemkov nachádzajúcich sa v poľovnom revíri. Treba prisvedčiť argumentácii žalobcov, že v prípade, ak medzi rozhodnutím o uznaní poľovného revíru a schvaľovaním zmlúv o postúpení výkonu práva poľovníctva uplynie určitá doba, resp. ak existujú pochybnosti ohľadne jednotlivých vlastníkov v poľovnom revíri, v záujme zásady materiálnej pravdy, je dôležité, aby sa správny orgán nespoliehal len na výmery poľovných pozemkov uvádzané v rozhodnutí o uznaní poľovného revíru. V takomto prípade je potrebné, aby správny orgán vlastnícke vzťahy preskúmal nanovo tak, aby rozhodnutie o schválení zmlúv o postúpení výkonu práva poľovníctva zodpovedalo vôli skutočnej väčšiny vlastníkov poľovných pozemkov v poľovnom revíri počítanej k rozhodnému dňu, ktorým je deň vydania takéhoto rozhodnutia. V súvislosti s citovaným rozhodnutím najvyššieho súdu sp. zn. 3Sžo/181/2010 z 8.októbra 2010, odvolací súd uvádza, že závery súdnych rozhodnutí nie je možné absolutizovať a mechanicky aplikovať, ale vždy je potrebné prihliadať na konkrétne okolnosti prípadu. V rámci schváleného revíru môže totiž dôjsť počas jeho existencie k vlastníckym zmenám, na ktoré je potrebné pri rozhodovaní prihliadať. Preto nemožno súhlasiť s konštatovaním prvostupňového súdu, ktorý vo svojom rozhodnutí uviedol, že treba vychádzať iba z výmery uvedenej v rozhodnutí o uznaní poľovného revíru. Senát najvyššieho súdu prisvedčil tiež argumentácii žalobcov, že je potrebné skúmať, ktorých vlastníkov pri výkone práva poľovníctva v predmetnom konaní o schválení nájomných zmlúv skutočne zo zákona zastupoval Slovenský pozemkový fond. Inak totiž nie je možné spravodlivo preskúmať žalovaným tvrdený súhlas kvalifikovanej väčšiny potrebnej pre rozhodnutie o schválení zmlúv o nájme výkonu práva poľovníctva. Zo samotnej zmluvy totiž nevyplýva, ktoré pozemky a v akej výmere vlastní Slovenská republika, ktorých vlastníkov s neznámym pobytom a na akú výmeru SPF zastupuje a ktorí vlastníci a na akú výmeru si svoje práva v konaní podľa zákona neuplatnili. V rámci zisťovania skutkového stavu nie je možné ani ignorovať aktivitu a uplatnenie práv u tých vlastníkov, ktorí si svoje práva podľa zákona č. 23/1962 Zb. uplatnili, napr. predložením na schválenie iných zmlúv týkajúcich sa užívania totožného poľovného revíru č. 35 Čamovce (uzatvorené napr. s PZ Belina-Čamovce). Osobitne je potrebné taktiež skúmať a ustáliť v uvedenom poľovnom revíri skutočnú výmeru poľovných pozemkov, ktorá prináleží Slovenskému pozemkovému fondu, či už ako vlastníkovi, resp. správcovi poľovných pozemkov, a to samostatne aj v konaní o schválenie zmlúv o nájme výkonu práva poľovníctva. Zo spisového materiálu nemožno vôbec zistiť, či vo všetkých schválených zmluvách subjekty na strane prenajímateľov boli skutočne ku dňu vydania rozhodnutia o schválení zmlúv vlastníkmi poľovných pozemkov vo výmerách, uvedených v zmluvách, a teda, či mali vôbec právo, v rozsahu uvedenom v zmluve, rozhodovať o výkone práva poľovníctva s poukazom na znenie § 14 ods. 1 a ods. 2 zákona o poľovníctve. V tejto časti je predmetné rozhodnutie nepreskúmateľné. Schválenie predložených zmlúv o nájme výkonu práva poľovníctva sa má vzťahovať na celý poľovný revír, nakoľko revír sa posudzuje ako spoločná vec. Postup podľa § 14 ods. 5 zákona sa použije iba
ak neboli žiadne nájomné zmluvy na schválenie predložené, resp. ak vlastníci poľovných pozemkov neustanovia poľovného hospodára. Pokiaľ prvostupňový súd uviedol, že nie je možné preveriť či Pozemkové spoločenstvo Lesné a pasienkové spoločenstvo vrchných gazdov Čamovce je registrované ako pozemkové spoločenstvo s právnou subjektivitou, senát najvyššieho súdu prisvedčil argumentácii žalovaného, že Obvodný lesný úrad v Lučenci preveril požadované údaje nahliadnutím do registra pozemkových spoločenstiev s právnou subjektivitou, ktorý viedol v čase rozhodovania podľa zákona č. 181/1995 Z. z. (§ 27 ods.1), v ktorom podľa § 11 cit. zákona bolo uvedené spoločenstvo registrované. Výpis týkajúci sa tohto pozemkového spoločenstva mal však jednoznačne byť súčasťou administratívneho spisu. Zároveň je potrebné v tomto štádiu konania uviesť, že inštitút mimoriadnych opravných prostriedkov, t.j. aj preskúmania rozhodnutia mimo odvolacieho konania nie je určený na odstraňovanie procesných vád a nedostatkov, ktoré nemali vplyv na zákonnosť rozhodnutia z hľadiska hmotného práva. Čo sa týka návrhov žalobcov na doplnenie dokazovania súdom, senát najvyššieho súdu poukazuje na uznesenie Ústavného súdu Slovenskej republiky sp. zn. IV. ÚS 101/2010-19 zo dňa 11. marca 2010 v ktorom konštatoval, že úlohou súdu v správnom súdnictve nie je nahradzovať činnosť správnych orgánov, ale len preskúmať zákonnosť ich postupov a rozhodnutí, teda to, či kompetentné orgány pri riešení konkrétnych otázok rešpektovali príslušné hmotno-právne a procesno-právne predpisy. Správny súd nie je súdom skutkovým, ale je súdom, ktorý posudzuje iba právne otázky napadnutého postupu alebo rozhodnutia orgánu verejnej správy. Ústavný súd poukazom na čl. 6 ods. 1 Dohovoru a čl. 46 ods. 1 ústavy, ktoré právne normy citoval, zdôraznil, že vo svojej judikatúre uvádza, že obsahom základného práva na súdnu ochranu podľa čl. 46 ods. 1 ústavy je umožniť každému reálny prístup k súdu, pričom tomuto základnému právu zodpovedá povinnosť súdu o veci konať a rozhodnúť (napr. II. ÚS 88/01, III. ÚS 362/04), ako aj zabezpečiť konkrétne procesné garancie v súdnom konaní. Za stavu, že v preskúmavanom konaní nebol dostatočne zistený skutkový stav, nie je možné uzavrieť, že vec bola nesprávne právne posúdená. Senát odvolacieho súdu nepovažuje za potrebné vyjadrovať sa k námietkam žalobcov ohľadne vedenia konania pred žalovaným, pretože vzhľadom na výsledok odvolacieho konania sú tieto námietky už bezpredmetné.“ 12. Minister v ďalšom konaní rozhodnutím č. 24742/2018, 3210/2018-420 zo dňa 17.10.2018 rozklad spoločnosti FILAGRO plus, spol. s r.o. zamietol a potvrdil prvostupňové rozhodnutie č. 1299/2010-100 zo dňa 29.7.2011. Toto rozhodnutie je predmetom preskúmania v predmetnej právnej veci. 13. Minister v odôvodnení rozhodnutia č. 24742/2018, 3210/2018-420 zo dňa 17.10.2018 uviedol, že od priznania výkonu práva poľovníctva spoločnosti FILAGRO plus spol. s r.o. v spoločnom poľovnom revíri Čamovce do vydania rozhodnutia ministra uplynulo viac ako 10 rokov. Právny stav založený rozhodnutiami obvodného a krajského lesného úradu bol síce v tomto odvolacom konaní zmenený rozhodnutím ministerstva č. 1299/2010-100 zo dňa 29.7.2011, toto rozhodnutie však nenadobudlo právoplatnosť, lebo bolo dvakrát zrušené rozhodnutiami ministra. Výkon práva poľovníctva priznaný spoločnosti FILAGRO plus, spol. s r.o., nezanikol ani tým, že súd zrušil obe rozhodnutia ministra a vec mu vrátil na ďalšie konanie. Uvedená spoločnosť právo poľovníctva aj reálne vykonávala, zaniklo jej až uplynutím 10 rokov odo dňa 13.5.2008 do 13.5.2018. Od 1.6.2018 právo poľovníctva v spomenutom revíri vykonáva Poľovnícky spolok Tavaszó. Účel, ktorý spoločnosť FILAGRO plus, spol. s r.o., podaným rozkladom proti rozhodnutiu ministerstva č. 1299/2010-100 zo dňa 29.7.2011 sledovala, sa už naplnil, preto minister zastáva názor, že rozklad treba zamietnuť a napadnuté rozhodnutie potvrdiť. Nie je žiaden racionálny dôvod rozhodnutie ministerstva č. 1299/2010-100 zo dňa 29.7.2011 podľa § 59 ods. 3 SP zrušiť a vec mu vrátiť na ďalšie konanie, aby znova skúmal podmienky zákona č. 23/1962 Zb. na postúpenie výkonu práva poľovníctva, keďže uvedený zákon bol už zrušený zákonom č. 274/2009 Z.z., ktorý nepozná inštitút schvaľovania zmlúv o postúpení výkonu práva poľovníctva. Z podobných dôvodov nie je namieste ani zmena alebo zrušenie rozhodnutia ministerstva. II. Žaloba 14. Žalobcovia sa včas podanou žalobou domáhali preskúmania zákonnosti rozhodnutia ministra č. 24742/2018, 3210/2018-420 zo dňa 17.10.2018, jeho zrušenia a vrátenia veci na ďalšie konanie. 15. Žalobcovia uviedli, že sú vlastníkmi poľovných pozemkov v spoločnom poľovnom revíri Čamovce. Žalobca v prvom rade je zároveň členom poľovníckej organizácie Poľovnícky spolok Tavaszó, ktorý v súčasnosti užíva poľovný revír Čamovce. 16. Žalobcovia v správnej žalobe výslovne uviedli, že sa stotožňujú s napadnutým rozhodnutím ministra v tom, že
a. od priznania výkonu práva poľovníctva spoločnosti FILAGRO plus, spol. s r.o., v spoločnom poľovnom revíri Čamovce uplynulo viac ako 10 rokov, b. spoločnosť FILAGRO plus, spol. s r.o., reálne vykonávala právo poľovníctva, c. výkon práva poľovníctva jej zanikol uplynutím 10 rokov od právoplatnosti rozhodnutia, t.j. 13.5.2018, d. nie je žiadny racionálny dôvod znova skúmať podmienky zákona č. 23/1962 Zb. na postúpenie výkonu práva poľovníctva u zmlúv o nájme výkonu práva poľovníctva, u ktorých uplynula 10-ročná doba nájmu, e. v spoločnom poľovnom revíri Čamovce aktuálne vykonáva právo poľovníctva poľovnícky spolok Tavaszó. 17. Žalobcovia sa však nestotožňujú s ministrom v tom, že rozklad bol zamietnutý a bolo potvrdené prvostupňové rozhodnutie č. 1299/2010-100 zo dňa 29.7.2011, čím sa vec vracia orgánu verejnej správy nižšieho stupňa. Žalovaný mal podľa ich názoru v rozkladovom konaní (vzhľadom na nový zistený skutkový stav) rozhodnutie ministerstva č. 1299/2010-100 zo dňa 29.7.2011 zmeniť a predložené zmluvy o nájme výkonu práva poľovníctva uzatvorené v prospech spoločnosti FILAGRO plus, spol. s r.o., neschváliť alebo zmeniť a konanie zastaviť. V súčasnosti už podľa ich názoru niet právneho dôvodu vrátiť vec na nové prejednanie a rozhodnutie Okresnému úradu Banská Bystrica, odbor opravných prostriedkov (za bývalý Krajský lesný úrad v Banskej Bystrici). O to viac, ak zmluvám o nájme výkonu práva poľovníctva uzatvoreným pred 1.9.2009 uplynula doba platnosti, na ktorú boli uzatvorené. 18. Podľa názoru žalobcov im mal žalovaný dať priestor vyjadriť sa k podkladom rozhodnutia, osobitne po zasadnutí rozkladovej komisie, po vrátení veci z Najvyššieho súdu SR, ktorý rozhodol rozsudkom sp. zn. 6Sžo/23/2016 zo dňa 18.4.2018. V prípade, ak by tomu tak bolo, nemuseli podávať túto správnu žalobu. III. Vyjadrenie žalovaného a ďalšieho účastníka konania 19. Žalovaný v písomnom vyjadrení navrhol žalobu zamietnuť. V plnom rozsahu sa pridržiaval dôvodov napadnutého rozhodnutia a zdôraznil, že žalobcovia neuvádzajú žiadny konkrétny dôsledok napadnutého rozhodnutia na ich vlastnícke právo. V predmetnej veci išlo len o nové prejednanie a rozhodnutie vo veci na základe podkladov, ktoré sa v spise už nachádzali. Správny orgán zároveň vychádzal z rozhodnutia Najvyššieho súdu SR, ktorého obsah bol žalobcom známy. Žalobcom neboli upreté ich procesné práva, o čom svedčia viaceré písomné vyjadrenia v administratívnom konaní s tým, že s podkladmi rozhodnutia boli oboznámení prostredníctvom právneho zástupcu. 20. Napadnuté rozhodnutie bolo vydané v mimoodvolacom konaní, ktorého rozsah určuje ustanovenie § 65 SP. 21. Žalovaný v ďalšom vyjadrení poukázal na novú procesnú a hmotnoprávnu situáciu spočívajúcu v tom, že od 1.6.2018 právo poľovníctva v poľovnom revíri Čamovce vykonáva poľovnícky spolok Tavaszó. Uvedenú situáciu potvrdili aj žalobcovia, pretože už niet právneho dôvodu, aby súčasný Okresný úrad Banská Bystrica, odbor opravných prostriedkov, ďalej skúmal podmienky schválenia zmluvy o nájme výkonu práva poľovníctva podľa zákona č. 23/1962 Zb., keď uplynula zákonná doba nájmu a zároveň za situácie, keď sú zaevidované nové zmluvy o užívaní poľovného revíru. 22. Ďalší účastník konania v písomnom vyjadrení navrhol napadnuté rozhodnutie zrušiť a vec vrátiť žalovanému na ďalšie konanie. Napadnuté rozhodnutie považuje za nezákonné, nereflektujúce súčasný skutkový stav a uplynutie zákonnej doby nájmu. IV. Replika žalobcov 23. Žalobcovia v replike zotrvali na argumentoch uvedených v správnej žalobe. V. Pojednávanie 24. Správny súd v Bratislave dáva do pozornosti, že v zmysle § 3 ods. 3 písm. b/ zákona č. 151/2022 Z.z. o zriadení správnych súdov a o zmene a doplnení niektorých zákonov v znení zákona č. 398/2022 Z.z. (ďalej len zákon č. 151/2022 Z.z.) prešiel výkon súdnictva od 1. júna 2023 z krajských súdov na správne súdy vo všetkých veciach, a to z Krajského súdu v Bratislave, Krajského súdu v Nitre a Krajského súdu v Trnave na Správny súd v Bratislave. Z uvedeného dôvodu je spis Krajského súdu v Bratislave sp. zn. 1S/200/2018 vedený na Správnom súde v Bratislave pod sp. zn. BA-1S/200/2018. 25. Správny súd v Bratislave ako súd vecne a miestne príslušný podľa § 10 a § 13 zákona č. 162/2015 Z.z. Správny súdny poriadok v znení neskorších predpisov (ďalej len SSP) v spojení s § 3 ods. 3
písm. b/ zákona č. 151/2022 Z.z. rozhodol vo veci na pojednávaní dňa 26.11.2025 rozsudkom, ktorý verejne vyhlásil v prítomnosti právneho zástupcu žalobcu, poverenej zástupkyne žalovaného a právnej zástupkyne ďalšieho účastníka. VI. Relevantné právne predpisy 26. Podľa § 65 ods. 1 SP rozhodnutie, ktoré je právoplatné, môže z vlastného podnetu alebo iného podnetu preskúmať správny orgán najbližšieho vyššieho stupňa nadriadený správnemu orgánu, ktorý toto rozhodnutie vydal (§ 58), ak ide o rozhodnutie ústredného orgánu štátnej správy, jeho vedúci na základe návrhu ním ustanovenej osobitnej komisie (§ 61 ods. 2 ). 27. Podľa § 65 ods. 2 SP správny orgán príslušný na preskúmanie rozhodnutia ho zruší alebo zmení, ak bolo vydané v rozpore so zákonom, všeobecne záväzným právnym predpisom alebo všeobecne záväzným nariadením. Pri zrušení alebo zmene rozhodnutia dbá na to, aby práva nadobudnuté dobromyseľne boli čo najmenej dotknuté. 28. Podľa § 65 ods. 3 SP pri preskúmavaní rozhodnutia vychádza správny orgán z právneho stavu a skutkových okolností v čase vydania rozhodnutia. Nemôže preto zrušiť alebo zmeniť rozhodnutie, ak sa po jeho vydaní dodatočne zmenili rozhodujúce skutkové okolnosti, z ktorých pôvodné rozhodnutie vychádzalo. 29. Podľa § 80 ods. 3 zákona č. 274/2009 Z.z. správne konanie začaté pred 1. septembrom 2009 sa dokončí podľa doterajšieho právneho predpisu. VII. Posúdenie veci správnym súdom 30. Predmetom preskúmania správnym súdom je rozhodnutie žalovaného, ktorým v mimoodvolacom konaní zamietol rozklad ďalšieho účastníka a potvrdil prvostupňové rozhodnutie č. 1299/2010-100 zo dňa 29.7.2011, ktorým bolo zmenené rozhodnutie bývalého Krajského lesného úradu v Banskej Bystrici č. 2008/00114 zo dňa 25.4.2008 tak, že bolo zrušené rozhodnutie bývalého Obvodného lesného úradu Lučenec o schválení zmluvy o postúpení výkonu práva poľovníctva v prospech ďalšieho účastníka na plochu 1690,40 ha zo spoločného poľovného revíru Čamovce. 31. Medzi účastníkmi je sporné, či minister mohol druhostupňovým rozhodnutím zamietnuť rozklad a potvrdiť prvostupňové rozhodnutie vydané v mimoodvolacom konaní, ktorým bolo zrušené schválenie zmluvy o postúpení výkonu práva poľovníctva, v situácii, keď už uplynula 10-ročná doba nájmu. 32. Preskúmanie rozhodnutia v mimoodvolacom konaní má charakter dozorového opravného prostriedku. Podobne ako v súdnom preskúmavacom konaní sa aj tu preskúmava zákonnosť pôvodného právoplatného rozhodnutia. Príslušný správny orgán pri preskúmavaní rozhodnutí v mimoodvolacom konaní vychádza z právneho stavu a skutkových okolností v čase vydania pôvodného rozhodnutia. Jediným dôvodom, ktorý oprávňuje správny orgán zrušiť alebo zmeniť právoplatné rozhodnutie v mimoodvolacom konaní je, že pôvodné rozhodnutie nie je v súlade so zákonmi a ostatnými právnymi predpismi. V záujme zachovania stability právnych vzťahov založených pôvodným rozhodnutím Správny poriadok vylučuje zmenu alebo zrušenie pôvodného rozhodnutia, ak by takýmto postupom boli významne narušené práva nadobudnuté dobromyseľne. Ak však účastník nebol v dobrej viere, t.j. vedel o nezákonnosti pôvodného rozhodnutia, môže byť postup vyhodnocovania dotyku na jeho subjektívnych právach nadobudnutých pôvodným rozhodnutím podľa § 65 ods. 2 druhá veta SP prísnejší. Ani vtedy sa však správny orgán nemôže vyhnúť zodpovednosti za nezákonné rozhodnutie. 33. V predmetnej právnej veci prvostupňové rozhodnutie č. 1299/2010-100 zo dňa 29.7.2011 odôvodňovalo zmenu rozhodnutia bývalého Krajského lesného úradu v Banskej Bystrici a zrušenie rozhodnutia bývalého Obvodného lesného úradu Lučenec tým, že zmluva o postúpení výkonu práva poľovníctva uzavretá medzi prenajímateľmi a nájomcom (spoločnosťou FILAGRO plus, spol. s r.o.) nebola určitá a nebolo možné určiť, na ktorých pozemkoch bol postúpený výkon práva poľovníctva. S týmto záverom sa stotožnil aj Najvyšší súd SR v rozsudku sp. zn. 6Sžo/2/2016 zo dňa 18.4.2018 citovanom vyššie. Inými slovami, pôvodné rozhodnutia bývalého Obvodného lesného úradu Lučenec č. 2007/00207 zo dňa 7.12.2007 a bývalého Krajského lesného úradu v Banskej Bystrici č. 2008/00114 zo dňa 25.4.2008 boli vydané v rozpore so zákonom č. 23/1962 Zb. Napadnuté rozhodnutie ministra zo dňa 17.10.2018 je preto v súlade s § 65 ods. 2 SP aj s právnym názorom Najvyššieho súdu SR vysloveným v rozsudku sp. zn. 6Sžo/2/2016 zo dňa 18.4.2018, ktorým bol minister viazaný. 34. Na druhej strane, ako minister uviedol v napadnutom rozhodnutí č. 24742/2018, 3210/2018-420 zo dňa 17.10.2018, došlo k zmene právneho stavu a zákon č. 23/1962 Zb. bol zrušený a nahradený zákonom č. 274/2009 Z.z., ktorý schvaľovanie zmlúv o postúpení výkonu práva poľovníctva nepozná.
Rovnako sa tak zmenili skutkové okolnosti, keď uplynula 10-ročná doba nájmu v prospech spoločnosti FILAGRO plus, spol. s r.o. S týmito skutočnosťami sa však majú vysporiadať orgány verejnej správy v pôvodnom konaní, ktorým sa vec vracia na ďalšie konanie. Nebol preto dôvod na zastavenie mimoodvolacieho konania výlučne pre zmenu právneho stavu a skutkového stavu, keďže ustanovenie § 65 ods. 3 SP nepripúšťa zohľadňovanie týchto situácií v mimoodvolacom konaní ako relevantných pre rozhodnutie. 35. Žalobcovia napokon v žalobe namietali to, že im žalovaný nedal priestor na vyjadrenie sa k podkladom rozhodnutia ministra č. 24742/2018, 3210/2018-420 zo dňa 17.10.2018. Správny súd k tejto námietke uvádza, že citované rozhodnutie ministra je vydané v záverečnej fáze mimoodvolacieho konania po zrušení predchádzajúceho rozhodnutia ministra Krajským súdom v Bratislave a Najvyšším súdom SR, ktorý modifikoval dôvody zrušenia rozhodnutia ministra, preto bol minister viazaný právnym názorom Najvyššieho súdu SR smerujúcim k zrušeniu jeho rozhodnutia. Najvyšší súd SR nenariadil ministrovi doplnenie dokazovania, ku ktorému by sa mali žalobcovia vyjadriť ešte pred vydaním rozhodnutia, ani nenariadil ministrovi, aby znova oboznámil žalobcov s obsahom administratívneho spisu. Z obsahu administratívneho spisu totiž vyplýva, že žalobcovia sa počas administratívneho konania mali možnosť vyjadrovať ku konaniu aj k podkladom rozhodnutia a toto svoje právo aj využili, preto im minister nemohol uprieť toto ich procesné právo; podkladom rozhodnutia ministra č. 24742/2018, 3210/2018-420 zo dňa 17.10.2018 bol napokon len rozsudok Najvyššieho súdu SR sp. zn. 6Sžo/23/2016 zo dňa 18.4.2018, ktorý mali žalobcovia v dispozičnej sfére, keďže im bol doručovaný do vlastných rúk (resp. ich právnemu zástupcovi). Správny súd preto vyhodnotil túto námietku žalobcov ako nedôvodnú. 36. Vzhľadom na uvedené skutočnosti a citované právne predpisy správny súd dospel k záveru, že napadnuté rozhodnutie ministra je v súlade so Správnym poriadkom, preto žalobu žalobcov ako nedôvodnú zamietol podľa § 190 SSP. 37. O náhrade trov konania správny súd rozhodol podľa § 168 SSP a úspešnému žalovanému náhradu trov konania nepriznal, pretože nezistil dôvody na to, aby bolo možné spravodlivo požadovať od žalobcu náhradu trov žalovaného. 38. O náhrade trov konania ďalšieho účastníka správny súd rozhodol podľa § 169 SSP a náhradu trov konania mu nepriznal, keďže mu v konaní neuložil takú povinnosť, pre ktorú by mu vznikli trovy. 39. Toto rozhodnutie senát Správneho súdu v Bratislave prijal pomerom hlasov 3 : 0 (§ 139 ods. 4 SSP). Poučenie: Proti tomuto rozsudku možno podať kasačnú sťažnosť v lehote jeden mesiac od jeho doručenia, a to na Správny súd v Bratislave. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa (písm. a/); ide o konania o správnej žalobe podľa § 6 ods. 2 písm. c/ a d/ (písm. b/); je žalovaným Centrum právnej pomoci (písm. c/).

